Aquest últim trimestre a l’Ajuntament ( novembre1999-Gener2000)
 
       Hem tingut cura per la gent que té dificultats
-	Hem endagat des d’ERC un projecte de supressió de les barreres arquitectòniques  arreu del nostre  municipi que ajudarà a fer més fàcil la vida a totes les mares amb cotxet , a la gent gran que té dificultats per caminar i per pujar a les voreres i a tothom qui vagi a les botigues del poble  amb el carret d’anar a comprar.

Ens hem preocupat per les entitats i per les activitats  culturals que es fan a Caldes
-	Hem proposat la creació d’una Comissió d’entitats per tal que conjuntament amb l’Ajuntament decidim què volem fer al Casino.
-	     Hem fet comprometre a l’Ajuntament a  realitzar un calendari regulars de butxaca de totes les activitats que es facin al municipi.
 
       Estem estudiant la millora dels equipaments municipals
-	Hem proposat  començar un pla de canvi de les instal.lacions municipals amb consum de gasoil per noves instal.lacions que consumeixin Gas Natural.

       Ens hem marcat per enguany com a fita la millora de la seguretat viària a Caldes
-	Hem requerit conjuntament amb el PSC-Progrés Municipal fer un estudi tècnic que contempli la pavimentació i acabament de les voreres, tancat per una barana protectora ( a banda i banda), i repintat d’un carril bici en la mateixa vorera a mà dreta a la carretera Gi-673 en direcció a Girona. A més hem demanat en el mateix estudi la possible construcció d’una rotonda ubicada a la Gi-673 a l’alçada de l’encreuament de l’entrada de la zona esportiva, pavelló d’esports i del grup d’habitatges de Nostra Sra. de la Llum.

Hem vetllat per la millora de l’atenció de la  nostra gent gran
-	Hem proposat a l’Ajuntament la realització d’un estudi cens i de la situació dels avis del nostre poble tant els del nucli urbà com els de l’extraradi que viuen sols per tal de realitzar les actuacions i accions pertinents en matèria de Benestar Social: Centre de Dia, assistència a domicili...

Ens hem preocupat per la sanitat al poble
-	Vàrem proposar fa tres mesos una campanya de vacunació antigripal destinada a tota la població i que fou aprovada per CiU i rebutjada pel PSC. Malgrat haver estat aprovada per Ple aquesta campanya no s’ha realitzat.

       El Ple
-	En l’últim Ple celebrat del 25 de gener s’han presentat els pressupostos. Des d’ERC tot i haver participat en la confecció del pressupost, aportant-hi noves idees com la de fer anotar un increment de la previsió de la partida de l’IBI ( contribució) i de l’IVTM que es comptaven a la baixa, cosa que farà que disposem de més diners per aquest any per poder fer més coses, tot i demanar  que es contempli en el pressupost un augment de despeses de personal pel que fa a més educadores per l’Escola Bressol i més Vigilants, tot i estar d’acord i pressionar perquè es fés la nova Escola Bressol, tot i estar d’acord amb la partida que es destinarà a Cultura, i malgrat que, finalment, en les converses prèvies vam posar sobre la taula d’una vegada per totes la realització del projecte de les Termes Romanes...hem votat en contra dels pressupostos. No hem pogut votar a favor dels pressupostos municipals perquè la veritat és que moltes coses s’han quedat a l’aigüera: com la no acceptació d’un augment de la dotació pel serveis tècnics municipals, tampoc estem d’acord com s’ha enfocat el tema de subvencions a les entitats, doncs es privilegia a unes en detriment d’altres. Nosaltres en temes de subvencions considerem que s’ha de tractar a tothom per igual.  Veiem rídicula la partida de Turisme per a un municipi turístic o balneari ( 650.000 PTA.) i el més greu és que no hi ha cap projecte de poble al darrera. Així mateix, tampoc s’ha tingut en compte destinar el 20% de l’’IBI recaptat a cada sector de Caldes nucli i urbanitzacions per dur-hi a terme inversions. A més, pel que fa a les bases d’execució del pressupost creiem que haurien de ser diferents, voldríem un pressupost més rigorós, amb partides més concretes i previstes amb anterioritat, per evitar que s’estiri més el braç que la màniga  i per evitar que sigui en detriment del ciutadà de Caldes, que en definitiva no deixen de ser els seus diners. I això, és el que ha passat: un pressupost maquillat, amb moltes mancances  i aprovat gràcies al xec en blanc , fins als propers pressupostos, del PSC-Progrés Municipal-PSOE al senyor alcalde.

La reflexió
-	Hem de tornar a recuperar el torn de precs i preguntes als regidors que per part del públic assistent al Ple es feia i que l’Alcalde ha tret unilaterament. És un dret de la població  a dirigir-se als seus representants en el Ple, contemplat pel mateix ROM ( reglament  Orgànic Municipal), com també és un deure dels regidors escoltar-los i atendre’ls. Si no es recupera aquesta dinàmica, a Caldes, a partir d’ara, hi haurà menys democràcia que abans i això no es pot permetre.

Grup Municipal d’ERC. Caldes de Malavella
erccaldes@geocities.com

Grup Municipal
d'ERC
Caldes de Malavella

  1

        febrer de 2000
de 2000

el calaixet